Sewe se skietdood in Wes-Kaap ondersoek(Foto: Netcare 911) Die polisie in die Wes-Kaap het ’n 72-uur-aktiveringsplan in werking gestel nadat sewe mense Woensdagmiddag in Gugulethu doodgeskiet is. Volgens brig. Novela Potelwa, polisiewoordvoerder, is vyf mense op die toneel dood terwyl twee mense in die hospitaal aan hul beserings beswyk het. Kenners het die toneel gefynkam op soek na leidrade. Die onbekende aanvallers het na die skietery in ’n voertuig van die toneel gevlug. “Volgens berigte het die slagoffers ’n tradisionele seremonie bygewoon voor die skietery plaasgevind het.” Genl.maj. Thembisile Patekile, waarnemende provinsiale polisiekommissaris, het gesê polisiespanne is reeds besig om verskeie leidrade op te volg. “Die spanne sal deurnag werk om die skuldiges te probeer opspoor,” het Patekile gesê. Die slagoffers se name en ouderdomme sal bekend gemaak word sodra al hul naasbestaandes van hul dood in kennis gestel is. “Die motief vir die moord moet nog vasgestel word.” Volgens Shawn Herbst, woordvoerder van Netcare 911, is paramedici kort na 17:00 na die toneel ontbied. “Dit blyk dat die slagoffers op teregstellingwyse geskiet is,” het hy gesê.